钦定古今图书集成/明伦汇编/氏族典/第602卷 > 夏侯道迁
## 钦定古今图书集成/明伦汇编/氏族典/第602卷 > 夏侯道迁

按《魏书夏侯道迁传》：“道迁，谯国人。少有志操，逃入益
州，仕萧鸾，以军勋，稍迁至辅国将军。随裴叔业至寿
春，为南谯太守。单骑归国，拜骁骑将军，随王肃至寿
春，遣道迁守合肥。肃薨，道迁弃戍南叛。会萧衍以庄
丘黑为梁、秦二州刺史，镇南郑。黑请道迁为长史，带
汉中郡。会黑死而道迁阴图归顺。先是，仇池镇将杨”
灵珍阻兵反叛，战败南奔。衍以灵珍为征虏将军，假
武都王，助戍汉中。道迁乃驰击灵珍，斩其父子，送首
于京师。赐道迁玺书，授持节、散骑常侍、平南将军、豫
州刺史、丰县开国侯。道迁自南郑来朝京师，引见于
太极东堂，免冠徒跣谢。寻改封濮阳县开国侯。道迁
虽学不渊洽，而历览书史，闲习尺牍。出为散骑常侍、
平西将军、华州刺史，转安东将军、瀛州刺史，为政清
严，善禁盗贼。熙平中，病卒，年六十九，谥曰“明侯。”